Elisabet II:n kuolema

pienoiskuva|Elisabet II:n kuolinilmoitus Holyroodin palatsin portilla.
Yhdistyneen kuningaskunnan ja muiden Kansainyhteisön maiden kuningatar Elisabet II kuoli 8. syyskuuta 2022 Balmoralin linnassa, Skotlannissa. Hän oli kuollessaan 96-vuotias ja maansa pisimpään hallinnut monarkki.

 Tausta 
Kuningattaren terveydestä käytiin vakavampaa keskustelua aina hänen puolisonsa prinssi Philipin kuolemasta alkaen. Lokakuussa 2021 Elisabet alkoi käyttää kävelykeppiä julkisissa tilaisuuksissa. Vuonna 2021 hän myös jättäytyi pois useista valtionpäämiehen edustustehtävistä: Glasgow’n ilmastokokous lokakuussa 2021, Kansainyhteisön päivä maaliskuussa 2022, parlamentin avajaiset toukokuussa 2022 ja omat platinajuhlansa kesäkuussa 2022.

Kaksi päivää ennen kuolemaansa, 6. syyskuuta 2022, kuningatar Elisabet nimitti Liz Trussin uudeksi pääministeriksi perinteistä poiketen Balmoralin linnassa.

8. syyskuuta kello 12.35 Buckinghamin palatsi ilmoitti, että kuningattaren lääkärit olivat huolissaan hänen terveydestään ja että hänet oli asetettu lääkärin valvontaan. Kuninkaallisen perheen jäsenet lähtivät kohti Balmoralin linnaa.

Tiedon tultua julki BBC perui suurimman osan suunnitellusta ohjelmastaan 8. syyskuun osalta. Kanava alkoi seurata kuningattaren tilaa jatkuvasti ja uutistenlukijat pukeutuivat valmiiksi mustaan. Myös muut brittiläiset kanavat, kuten ITV, Channel 4 ja Channel 5, alkoivat seurata kuningattaren tilaa.

 Kuolinhetki 
Elisabet II kuoli 8. syyskuuta 2022 kello 15.10 Balmoralin linnassa. Kuolintodistukseen kirjattiin, että hän kuoli vanhuuteen. Ammatiksi merkittiin Hänen majesteettinsa kuningatar. Kuoleman aikaan paikalla olivat hänen poikansa prinssi Charles ja tyttärensä prinsessa Anne. Elisabet II oli ensimmäinen Skotlannissa kuollut hallitsija sitten Jaakko V:n kuoleman jälkeen vuonna 1542.  

 Ilmoitus kuolemasta 
Pääministeri Liz Truss sai ilmoituksen kuningattaren kuolemasta kello 16.30.

Buckinghamin palatsi laski lippunsa puolisalkoon ja kiinnitti virallisen kuolinilmoituksen palatsin porttiin kello 18.30.

 Operaatio London Bridge 
Kuningattaren kuoltua käynnistyi hänen poismenonsa varalta suunniteltu operaatio London Bridge. Operaation työjärjestyksen mukaan ensin kansalle ilmoitetaan kuningattaren kuolemasta. Sen jälkeen hänen seuraajansa nousee välittömästi hallitsijaksi, antaa lausunnon ja julistaa suruajan alkaneeksi. Liput nostetaan puolitankoon. 96 tykinlaukausta ammutaan – yksi kuningattaren jokaista elinvuotta kohti. Hiljaisia hetkiä vietetään, muistokirjoituksia laaditaan ja puheita pidetään. St Paulin katedraalissa järjestetään jumalanpalvelus. 

Neuvosto julistaa seuraavan kuninkaan valtaannousun virallisesti. Uusi kuningas vannoo satojen vuosien takaisen hallitsijan valan. Parlamentti vannoo uskollisuuttaan kuninkaalle ja esittää hänelle surunvalittelunsa. Kulkue saattaa arkun Edinburghissa Holyroodin palatsista St Gilesin katedraaliin, jonka jälkeen Kuninkaalliset ilmavoimat kuljettaa arkun Lontooseen. Armeijan seremoniallinen ratsujoukko saattaa arkun Buckinghamin palatsista Westminsterin palatsiin, jossa kuningattaren arkku on esillä useiden päivien ajan.

Valtiollisia hautajaisia odotellessaan uusi kuningas matkustaa Skotlantiin, Pohjois-Irlantiin ja Walesiin tapaamaan Yhdistyneen kuningaskunnan johtajia. Yhdentenätoista päivänä Westminster Abbeyssä järjestetään hautajaiset, joihin osallistuu maailman johtajia. Koko valtio pitää kahden minuutin hiljaisen hetken. Kulkue kuljettaa arkun Westminsteristä Wellington Archille. Sieltä arkku kuljetetaan Pyhän Yrjön kappeliin Windsorin linnaan, jonka kappelissa pidetään jumalanpalvelus. Jumalanpalveluksen jälkeen kuningatar haudataan linnan maille prinssi Philipin viereen. 

 Hautajaisten toteutuminen 
pienoiskuva|Elisabet II:n arkku esillä Westminster Hallissa
Kuningattaren arkku kuljetettiin 11. syyskuuta 2022 Balmoralin linnasta Edinburghiin Holyroodin palatsiin. Sieltä se siirrettiin 12. syyskuuta kulkueessa St Gilesin katedraaliin, jossa arkun päälle asetettiin Skotlannin kuninkaallinen kruunu ja arkku lepäsi esillä yhden vuorokauden, jolloin sille kävi jättämässä jäähyväiset noin 33 000 ihmistä. Illalla kuningas Charles, prinsessa Anne, prinssi Andrew ja prinssi Edvard pitivät katedraalissa vigilian eli kunniavartion, joka tunnetaan nimellä prinssien vigilia. Prinsessa Anne oli ensimmäinen nainen, joka on osallistunut tällaiseen tapahtumaan.

Arkku lennätettiin 13. syyskuuta 2022 Boeing C-17 Globemaster III kuljetuskoneella prinsessa Annen ja tämän puolison Timothy Laurencen kanssa RAF:n Norholtin tukikohtaan. Sieltä arkku siirrettiin Buckinghamin palatsiin. 

Elisabet II:n arkku oli tehty jo yli 30 vuotta aiemmin. Se on valmistettu englantilaisesta tammesta ja vuorattu lyijylevyillä arkun ja ruumiin suojaamiseksi kosteudelta. Lyijyvuoraus myös estää ruumiista erittyvien hajoamiskaasujen pääsyn ilmaan, mikä on tärkeää, jos arkkua ei haudata maahan. Arkun painon vuoksi, noin 250–300 kg, nostamiseen ja kantamiseen tarvittiin kahdeksan arkunkantajaa tavanomaisen kuuden sijaan. Arkunkantajat olivat kuningattaren henkilökohtaisesta turvallisuudesta vastaavan 1st Battalion Grenadier Guardsin jäseniä.

Lontoossa arkku siirrettiin Buckinghamin palatsista hevosten vetämällä tykinlavetilla King's Troop Royal Horse Artilleryn saattuessa Westminsterin palatsin Westminster Halliin, jossa se oli esillä neljä vuorokautta 14.-19. syyskuuta 2022. Paikalla vieraili arviolta 250 000 ihmistä, joukossa poliitikkoja ja valtiomiehiä, hyvästelemässä kuningatar Elisabet II:n. Tilausuudessa ei saanut kuvata, puhua eikä pysähtyä jonossa. Sekä BBC että ITV lähettivät tilaisuutta suorana lähetyksenä. Psyykkisistä ongelmista kärsivä 28-vuotias mies pidätettiin 16. syyskuuta yleisen järjestyslain nojalla sen jälkeen, kun hän juoksi pois jonosta Westminster Hallissa ja kosketti kuningattaren arkkua. Mies oli omien sanojensa mukaan epäillyt, ettei kuningatar ollutkaan kuollut ja halunnut tarkistaa asian.Man charged after person rushed to Queens coffin in Westminster Hall. ITV News. 17 September 2022. Retrieved 18 September 2022. Monet joutuivat jonottamaan, parhaimmillaan 16 kilometriä pitkässä jonossa, jopa vuorokauden.How many people waited to see the Queen Lying in State, and how long was the queue at its peak? ITV News, 21 September 2022

Arkku siirrettiin Kuninkaallisen laivaston merimiesten vetämänä tykinlavetilla saattueessa Westminster Abbey'iin, jossa järjestettiin valtiolliset hautajaiset 2 000 kutsuvieraalle. Joukossa oli edustajia 168 maasta YK:n 193 jäsenvaltiosta ja kaksi YK:n tarkkailijavaltioista. Heidän joukossaan oli 18 monarkkia, 55 presidenttiä ja 25 pääministeriä. Kuninkaallisen laivaston merimiehet vetivät arkkua tykinlavetilla hautajaissaattueessa Wellington Archille asti. Saattuetta seurasi katujen varsilla noin 1 miljoonaa ihmistä. Lontoosta arkku kuljetettiin maanteitä eikä moottoritietä pitkin, jotta ihmisillä oli mahdollisuus seurata saattuetta, prinsessa Annen ja Timothy Laurencen saattamana Windsorin linnan puiston liepeille.

Elisabeth II:n arkun saattuetta Windsorin linnan puistoon oli kokoontunut seuraamaan arviolta 97 000 ihmistä. Pyhän Yrjön kappelissa pidettiin siunaustilaisuus, jossa olivat paikalla yhteensä 800 kuninkaallisen talouden ja kuningattaren kiinteistöjen henkilökunnan jäsentä, kuningasperhe, kenraalikuvernöörit ja pääministerit Kansainyhteisön alueelta sekä ulkomaiset kuninkaalliset sukulaiset. Tilaisuuden lopulla Imperial State Crown, valtakunnanomena ja valtikka poistettiin arkulta ja asetettiin alttarille. Kuningas Charles III asetti kuningattaren oman komppanian 1st Battalion Grenadier Guardsin lipun äitinsä arkulle, jonka jälkeen Lord Chamberlain eli lordikamariherra symbolisesti rikkoi kuningattaren virkasauvan ja asetti molemmat puoliskot arkulle.

Kuningatar Elisabet II haudattiin yksityistilaisuudessa illalla 19. syyskuuta 2022 kuningas Yrjö VI:n muistokappeliin Pyhän Yrjön kappeliin, samaan holviin isänsä Yrjö VI:n, äitinsä Elizabethin ja sisarensa prinsessa Margaretin, samalla haudattiin vuotta aiemmin kuolleen aviopuolison, prinssi Philipin arkku.

Lontoossa oli hautajaisten ja sitä edeltäneitten päivien aikana päivittäin virantoimituksessa noin 10 000 poliisia. Metropolitan Policen tiedottaja kuvaili turvallisuusoperaatiota "suurimpana, mitä Iso-Britannia on koskaan nähnyt". Poliisit eri puolilta maata tukivat operaatiota keskinäisen avunannon sopimusten nojalla. Hautajaiset ja niihin liittyvät 10 edeltävää päivää tulivat maksamaan noin 162 miljoonaa puntaa ja kasvattivat Ison-Britannian kansantuotetta noin 0,6 prosenttia.

Kuningatar Elisabet II:n valtiolliset hautajaiset ja siunaustilaisuus olivat ensimmäiset Britannian monarkin yleisölle televisioidut, jota seurasi Englannissa 26 miljoonaa katsojaa. Seremonia Westminster Abbeyssä oli ensimmäinen hallitsevan monarkin hautajaiset 260 vuoteen sitten Yrjö II:n vuonna 1760. Kuvaaminen oli ollut kiellettyä Yrjö VI:n valtiollisten hautajaisten aikana helmikuussa 1952, vaikka hänen arkkunsa kulkue televisioitiin osittain,The 1952 state funeral of King George VI, Queen Elizabeth II's father. ITV News 18 September 2022 ​​ja itse seremonia lähetettiin radiossa.

 Kruununperimys 
pienoiskuva|Kuningas Charles III:n julkaisema tiedoksianto 
Elisabetin kruununperijä on valtaannousustaan vuonna 1952 lähtien on ollut hänen vanhin poikansa Charles. Tämä ilmoitti jo äitinsä kuolinpäivänä ottavansa hallitsijanimekseen Charles III. Charlesin vanhin poika prinssi William ei automaattisesti noussut Walesin prinssiksi, mutta peri isänsä muut tittelit, kuten Cornwallin herttuan arvon.

 Valtiolliset hautajaiset 
Elisabet II:n hautajaiset pidettiin Westminster Abbeyssa maanantaina 19. syyskuuta 2022. Hautajaistilaisuuden toimittivat Canterburyn arkkipiispa ja Westminsterin dekaani. Tämän jälkeen pidettiin kahden minuutin hiljaisuus, jonka jälkeen laulettiin kansallislaulu.

Suomea edusti presidentti Sauli Niinistö puolisonsa, rouva Jenni Haukion kanssa.

 Kuvagalleria 

 Lähteet 

kuolema
Luokka:2022
Luokka:Yhdistyneen kuningaskunnan historia
Luokka:Henkilöiden kuolemat